b'\n_START_ARTICLE_\nFlorida International University\n_START_SECTION_\nFondare: 1943-69\n_START_PARAGRAPH_\nIstoria fond\xc4\x83rii Florida International University a \xc3\xaenceput \xc3\xaen 1943, c\xc3\xa2nd senatorul Ernest \xe2\x80\x9eCap\xe2\x80\x9d Graham (tat\xc4\x83l viitorului guvernator al statului Florida \xc8\x99i senator american Bob Graham) a prezentat legislaturii statului propunerea ini\xc8\x9bial\xc4\x83 pentru \xc3\xaenfiin\xc8\x9barea unei universit\xc4\x83\xc8\x9bi publice \xc3\xaen Florida de Sud. Chiar dac\xc4\x83 mo\xc8\x9biunea sa nu a trecut, Graham a persistat \xc3\xaen prezentarea acestei propuneri colegilor s\xc4\x83i, ar\xc4\x83t\xc3\xa2ndu-e necesitatea existen\xc8\x9bei unei universit\xc4\x83\xc8\x9bi de stat la Miami. El a considerat c\xc4\x83 \xc3\xaenfiin\xc8\x9barea unei universit\xc4\x83\xc8\x9bi publice era necesar\xc4\x83 pentru a \xc8\x9bine pasul cu cre\xc8\x99terea popula\xc8\x9biei ora\xc8\x99ului._NEWLINE_\xc3\x8en 1964, proiectul de lege 711 a fost introdus de c\xc4\x83tre senatorul de Florida Robert M. Haverfield. El a instruit Consiliul Educa\xc8\x9biei din statul Florida pentru a \xc3\xaencepe planificarea \xc3\xaenfiin\xc8\x9b\xc4\x83rii unei universit\xc4\x83\xc8\x9bi de stat la Miami. Legea a fost semnat\xc4\x83 de guvernatorul W. Haydon Burns \xc3\xaen iunie 1965, marc\xc3\xa2nd fondarea oficial\xc4\x83 a FIU.\n_START_SECTION_\nCampus\n_START_PARAGRAPH_\nFlorida International University are dou\xc4\x83 campusuri \xc3\xaen Miami: campusul principal, University Park, \xc8\x99i campusul regional, Biscayne Bay Campus, precum \xc8\x99i mai multe campusuri \xc8\x99i unit\xc4\x83\xc8\x9bi de cercetare prin \xc3\xaentreaga Florida de Sud, \xc3\xaen Tianjin, China, \xc8\x99i \xc3\xaen Nervi \xc8\x99i Genova, Italia.\n_START_SECTION_\nStudii \xc3\xaen str\xc4\x83in\xc4\x83tate\n_START_PARAGRAPH_\nStuden\xc8\x9bii FIU pot studia, de asemenea, \xc3\xaen str\xc4\x83in\xc4\x83tate la Paris, Fran\xc8\x9ba, prin intermediul MICEFA.\n_START_SECTION_\nAbsolven\xc8\x9bi notabili\n_START_PARAGRAPH_\nFIU are \xc3\xaen prezent peste 180.000 de absolven\xc8\x9bi din \xc3\xaentreaga lume din mai mult de 30 de \xc8\x9b\xc4\x83ri. FIU acord\xc4\x83 anual mai mult de 10.000 de diplome de absolvire, adic\xc4\x83 mai mult de jum\xc4\x83tate din toate diplomele acordate de universit\xc4\x83\xc8\x9bile din Miami. Serviciile pentru absolven\xc8\x9bi sunt administrate de Florida International University Alumni Association, care sponsorizeaz\xc4\x83 anual numeroase evenimente, gale \xc8\x99i ceremonii ale absolven\xc8\x9bilor._NEWLINE_\xc3\x8en colaborare cu Biroul de Rela\xc8\x9bii cu Absolven\xc8\x9bii, Divizia de Rela\xc8\x9bii Externe public\xc4\x83 trimestrial o revist\xc4\x83 de \xc8\x99tiri pentru absolven\xc8\x9bi, \xe2\x80\x9eFIU Magazine\xe2\x80\x9d. Revista FIU este distribuit\xc4\x83 gratuit tuturor absolven\xc8\x9bilor, profesorilor \xc8\x99i donatorilor FIU.'